**Συμμετοχή στον εικονικό διαγωνισμό EUNICE Escape Room “Code Europa: The Disruptor Dilemma” (09-23/05/2024)**

Με αφορμή την Ημέρα της Ευρώπης (9 Μαΐου) και των Ευρωπαϊκων Εκλογών 2024 (9 Ιουνίου), η Ευρωπαϊκή Πανεπιστημιακή Συμμαχία EUNICE σε συνεργασία με το Πανεπιστήμιο της Cantabria, διοργανώνει τον εικονικό διαγωνισμό δωματίου διαφυγής (escape room) “Code Europa: The Disruptor Dilemma”. Ο σκοπός του διαγωνισμού είναι η προώθηση γνώσεων αναφορικά με τον τρόπο λειτουργίας της Ευρωπαϊκής Ένωσης, της σημασίας των Ευρωπαϊκών εκλογών και η ευαισθητοποίηση γύρω από σημαντικά ευρωπαϊκά ζητήματα, μέσω μιας διασκεδαστικής δραστηριότητας.

Κατά τη διάρκεια του διαγωνισμού οι συμμετέχοντες/ουσες θα πρέπει να λύσουν γρίφους και να εκτελέσουν εικονικές αποστολές, με στόχο να φτάσουν στην τελικό επίπεδο και να αποκρυπτογραφήσουν το κεντρικό αίνιγμα, συγκεντρώνοντας την υψηλότερη δυνατή βαθμολογία.

Δικαίωμα συμμετοχής έχουν οι φοιτητές/τριες όλων των κύκλων σπουδών του Πανεπιστημίου Πελοποννήσου.

Ο διαγωνισμός θα ξεκινήσει στις **9 Μαΐου** και θα ολοκληρωθεί στις **23 Μαΐου** **2024**.

**ΚΑΝΟΝΕΣ**

* Επιτρέπεται **μόνο μία προσπάθεια** ανά συμμετέχοντα/ουσα
* Η συμμετοχή πραγματοποιείται αποκλειστικά μέσω των **Ιδρυματικών ηλεκτρονικών διευθύνσεων** των φοιτητών/τριών.
* Μέγιστη διάρκεια για την ολοκλήρωση του διαγωνισμού: **40 λεπτά**
* Επίπεδο δυσκολίας: αρχάριο
* Γλώσσα διαγωνισμού: **Αγγλικά**

**ΕΠΑΘΛΑ**

Στο πλαίσιο του διαγωνισμού θα απονεμηθούν έπαθλα ως εξής:

1. **Σε επίπεδο Πανεπιστήμιο:** **5** συμμετέχοντες/ουσες **από το Πανεπιστήμιο Πελοποννήσου** που θα συγκεντρώσουν τους περισσότερους βαθμούς, θα λάβουν αναμνηστικά του Πανεπιστημίου Πελοποννήσου*.*
2. **Σε επίπεδο EUNICE:** **3** συμμετέχοντες/ουσες **απ’ τα μέλη της Ευρωπαϊκής Πανεπιστημιακής Συμμαχίας EUNICE** που θα συγκεντρώσουν τους περισσότερους βαθμούς, θα κερδίσουν ένα **ταξίδι στις Βρυξέλλες** για να επισκεφθούν την πόλη και να γνωρίσουν τα Ευρωπαϊκά Θεσμικά Όργανα.

**ΟΔΗΓΙΕΣ ΣΥΜΜΕΤΟΧΗΣ**

Όσοι/ες φοιτητές/τριες επιθυμούν να συμμετάσχουν θα πρέπει να ακολουθήσουν τα παρακάτω βήματα:

1. Να αποκτήσουν πρόσβαση στο παιχνίδι από τις 9 έως 23 Μαίου 2024 μέσω του παρακάτω συνδέσμου (πατώντας την ένδειξη “Game Access Available From 9 May!): [CodeEuropa\_EscapeRoomEUNICE](https://eunice-university.eu/code-europa-escape-room/)
2. Να συμπληρώσουν τη φόρμα εγγραφής που θα τους ζητηθεί.
3. Να λύσουν τους γρίφους και να ολοκληρώσουν το διαγωνισμό σε λιγότερο από 40 λεπτά.

Περισσότερες πληροφορίες στον παρακάτω σύνδεσμο: [EUNICE\_EscapeRoom\_CodeEuropa\_Information&GameAccess](https://eunice-university.eu/code-europa-escape-room/)